**POČETAK I KRAJ**

Jednoga ranog jutra, dok su ptice pjevale svoju opuštajuću i smirenu pjesmu, začuo se jak i nemilosrdan udarac u drvo. Uplašene, napustile su svoje domove, u kojima su ostavile nejake ptiće. U rupama drveća ostale su životinje, koje nisu bile spremne za bijeg. Srna u naletu da spasi mlado ostala je pod padajućim drvetom. Iz noge joj potekne krv. Nije joj bilo spasa. Zvuk pile i udarci sjekire parali su jutarnju idilu. Šuma je pod pritiskom jačega polako nestajala. Tu život nije stao. Na porušenom dijelu izniknula je najljepša kuća u kraju. Visoka i široka, nadmoćno je gledala svisoka na krajolik ispod sebe. Polako se počela puniti stanovnicima - mladim bračnim parom sa svoje troje djece. Veselje i pjesma odjekivali su brijegom. Djeca su rasla i svaki prozor kuće navečer bi bio osvijetljen. Kao svjetionik u mrklom mraku, visoko na brijegu. O Božiću zdanje bi ukrasili stotinama malih lampica, koje su treperile na vjetru i caklile se u snježnim pahuljama. Kako život brzo proleti, tako je i svako dijete krenulo potražiti svoj životni put.

Najviše se to vidjelo po kući. Polako je prozor, jedan po jedan, ostajao mračan. Sinovi su otišli raditi izvan zemlje, a kći se udala. Samo je bio osvijetljen jedan prozor, gdje su obitavali roditelji. Noću bi puštali vanjsko svjetlo da gori, u nadi.

Nadi, ako se od djece tko vrati, da mu osvijetli put.

Dolazila bi djeca kući. Uz rub proplanka izula bi cipele, da osjete rosu pod tabanima kao kad su bili mali. Bosonogi bi krenuli uz brijeg da iznenade roditelje. Ali, dugo nisu mogli ostati. Kuća je izgledala sve usamljenija. Gledajući je, čovjek bi imao dojam da se stisnula, smanjila. Umjesto radosti i veselja, odavala je dojam tuge i napuštenosti.

Jedne večeri, s prozora se vidjelo slabašno svjetlo. Svjetlo lampiona, koji je označavao kraj. Umro je otac. Majka je, pod pritiskom bolesti, morala otići u dom za starije osobe. Brijeg je ostao usamljen, kuća prazna.

Šuma koja je uokvirila posjed polako je počela širiti svoje ruke. Iste one, koje su bile odsječene na početku priče. Zagrlila je svojom haljinom zemlju po kojoj su nekada gazili njezini stanovnici. Kuća je polako nestajala pod zelenilom. Ali, ptice na tom dijelu nisu nikada izvele svoj najljepši pjev. Nikada.

Majka je poželjela da, pri kraju svog života, još jednom vidi svoj dom. Djeca su njezinu želju ispoštovala.

Nisu mogli automobilima doći u dvorište, a majka je bila preslaba za hodanje. Samo je spustila suzu koja je pala na trag gdje je srna krvlju natopila zemlju, umirući.

Krv i suze izmiješale su se na kraju i početku. Dvije povezane priče o veselju i tuzi pružiše si ruke.

Kuća i danas stoji. Iz šume se vidi samo krov. Vjetar kroz prozore priča nekim svojim jezikom. Govori priču o početku i kraju.

**Lorena Cvilinder, 5. razred**

**Osnovna škola Gjure Prejca, Desinić**

**Mentorica: Vedrana Gudek**